**Bulbi de zambile**

*Silvia Filip*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Bulbi de zambile mi-ai dăruit

Într-o zi ninsă de tâmplele tale

Îngândurate de nesomn...

I-am sădit în stratul iubirii noastre,

La altitudine de peste o mie de metri

Să fie la adăpost de praful durerilor,

Să fie puși pe aripi de vulturi,

Să nu se piardă în abis nicicând...

Bulbi de zambile ți-am dăruit

Într-o zi plouată pe pleoapele mele,

Grele de claritatea apei...

I-ai sădit în stratul iubirii noastre

În glastra din candela credinței

Să fie la adăpost de colbul neliniștilor,

Să fie duși pe aripi de pescăruși

Să nu se piardă în mare nicicând...